กรุงไทยเจอพิษเหล็กซ้ำ
กรุงไทยซมพิษเหล็กซ้ำ ดันเอ็นพีแอลพุ่ง หวั่นสินเชื่อติดลบหลังลูกค้าแห่คืนหนี้
27 ก.ค. 2559

กรุงไทยซมพิษเหล็กซ้ำ ดันเอ็นพีแอลพุ่ง หวั่นสินเชื่อติดลบหลังลูกค้าแห่คืนหนี้
นายกิตติพันธ์ อนุตรโสตถิ รองกรรมการผู้จัดการใหญ่ธุรกิจขนาดใหญ่ ธนาคารกรุงไทย เปิดเผยว่า หนี้ที่ไม่ก่อให้เกิดรายได้ (เอ็นพีแอล) สิ้นไตรมาส 2 ที่ปรับเพิ่มขึ้นมาเป็น 3.89% จาก 3.2% เมื่อสิ้นปีที่แล้ว ส่วนหนึ่งมาจากเอ็นพีแอลในลูกค้ารายใหญ่บางรายที่เป็นธุรกิจเหล็กในประเทศ ได้กลายเป็นเอ็นพีแอลรายใหม่ โดยเริ่มเห็นสัญญาณตั้งแต่ปลายปีที่แล้วและมีปัญหาจากการบริหารธุรกิจ ไม่ใช่ปัญหาตลาดสินค้าโภคภัณฑ์โลก
นอกจากนี้ ยังมีเอ็นพีแอลของธุรกิจรายใหญ่ที่เป็นธุรกิจโรงแรมในภาคใต้ ซึ่งได้รับผลกระทบจากนักท่องเที่ยวรัสเซียที่หายไป ทำให้แผนการก่อสร้างโครงการใหม่ต้องล่าช้าออกไป แต่ลูกค้ารายนี้แก้ไขไม่ยากเพราะมีหลักประกันที่คุ้มมูลหนี้ และใช้ต้นทุนการเงินไม่สูงมาก
ทั้งนี้ ธนาคารตั้งเป้าลดเอ็นพีแอลให้ลดลงจากปีที่แล้ว โดยอาจมีการจัดการหนี้ที่ไม่เหมือนกับธนาคารอื่นที่สามารถขายหนี้ออกเพื่อลดเอ็นพีแอลได้ แต่กรุงไทยทำยากเพราะเป็นธนาคารรัฐ หากขายต่ำกว่ามูลค่าทางบัญชี อาจจะถูกตรวจสอบย้อนหลัง จึงเน้นการบริหารเป็นหลัก
สำหรับเป้าหมายเอ็นพีแอลลูกค้าธุรกิจรายใหญ่ คือ 0% เพราะขนาดสินเชื่อวงเงินสูงระดับร้อยล้านถึงพันล้านบาท การมีปัญหาเพียง 1 ราย ส่งผลต่อเอ็นพีแอลในภาพรวมพอสมควร ทำให้ต้องพยายามป้องกันเอ็นพีแอลในรายใหญ่อย่างดีที่สุด ต้องช่วยบริหารจัดการอย่างเต็มที่เพื่อไม่ให้เป็นเอ็นพีแอลเท่าที่ทำได้ โดยกลุ่มลูกค้าที่จับตาความเสี่ยงจะเป็นเอ็นพีแอลขณะนี้มีราว 2-3 ราย
ปัจจุบันยอดคงค้างสินเชื่อรายใหญ่อยู่ที่ราว 5.5 แสนล้านบาท ทรงตัวเทียบกับสิ้นปีที่ผ่านมา ส่วนสิ้นปีนี้จะเติบโตหรือไม่ขึ้นอยู่กับเศรษฐกิจและการลงทุนของภาครัฐ โดยการลงทุนภาครัฐหากเกิดขึ้นเร็วเอกชนก็จะลงทุนตาม ส่งผลดีกับสินเชื่อรายใหญ่ แต่หากยังไม่เกิดการลงทุน ภาคเอกชนที่มีกระแสเงินสดเหลือก็จะคืนหนี้มาก มีโอกาสที่ยอดคงค้างสินเชื่อปีนี้จะลดลง โดยสินเชื่อที่เบิกใช้และสินเชื่อที่คืนสุทธิแต่ละปีอยู่ที่ 5-6 หมื่นล้านบาท ซึ่งหากสินเชื่อเติบโตจะต้องปล่อยสินเชื่อให้ได้มากกว่านั้
นอกจากนี้ การเติบโตของสินเชื่อรายใหญ่ขึ้นอยู่กับการออกหุ้นกู้ด้วย หากบริษัทมีการออกหุ้นกู้มากอาจทำให้สินเชื่อหดตัว เพราะขนาดหุ้นกู้ใหญ่ถึง 2-3 หมื่นล้านบาท หาสินเชื่อทดแทนได้ยาก โดยปีนี้ตลาดหุ้นกู้คึกคักมาก มีดีลค้างท่อจนถึงเดือน ก.ย. ประมาณ 6-7 ราย ขนาดมูลค่ารวมหลักหมื่นล้านบาทขึ้นไป โดยธนาคารหันไปเป็นที่ปรึกษาในการออกหุ้นกู้ลูกค้าธุรกิจรายใหญ่มากขึ้้น เนื่องจากเศรษฐกิจที่ไม่โต ดอกเบี้ยต่ำเป็นเวลานาน ทำให้ผู้ประกอบการรายใหญ่หันไประดมเงินผ่านตลาดทุนมากขึ้น